Fem kanonslag blev ifølge lokale affyret i Aabybro lørdag aften.

Flere borgere i Aabybro har lørdag aften hørt brag fra kanonslag. Det skriver de i Facebook-gruppen Aabybro Portalen søndag. Ifølge de lokale er der tale om fem kanonslag, som lørdag aften blev affyret i løbet af et par timer. Én mener, at affyringen er sket ved DGI Huset. Hos DGI Huset Aabybro har de ikke bemærket lørdagens larm, men de ved, at der tidligere er blevet affyret kanonslag i området. Mens det for nogen var bragende, der generede, var det for en anden bekymring for hunden, der fyldte - den var nemlig heller ikke glad for de høje lyde. Af Facebook-gruppen fremgår det, at det ikke er første gang, der har været problemer med kanonslag i området, men at der er tale om et gentagende problem i weekender. Det er ulovligt både at affyre og besidde kanonslag. Godkendt fyrværkeri er kun tilladt at affyre mellem den 27. december og 1. januar og aldrig mindre end 10 meter fra en bygningsåbning. Nordjyllands Politi har ikke fået nogen anmeldelser af episoden, men vagtchef Thomas Ottesen siger, at politiet gerne vil høre fra borgere, hvis de oplever kanonslag eller utryg adfærd. Man kan tippe politiet på deres hjemmeside eller ringe på 114, hvis man står i situationen.